b"\n_START_ARTICLE_\nL'art de la com\xc3\xa8dia\n_START_PARAGRAPH_\nL'art de la com\xc3\xa8dia va ser escrita per Eduardo De Filippo l\xe2\x80\x99any 1964. \xc3\x89s probablement una de les obres m\xc3\xa9s pol\xc3\xadtiques de la darrera meitat de segle, perqu\xc3\xa8 problematitza una de les claus de lectura m\xc3\xa9s candents de la nostra societat: la \xc2\xabversemblan\xc3\xa7a\xc2\xbb, la capacitat de \xc2\xabsemblar real\xc2\xbb sense importar si ho \xc3\xa9s o no, per\xc3\xb2 les implicacions ideol\xc3\xb2giques afecten de manera directa la nostra vida p\xc3\xbablica i pol\xc3\xadtica._NEWLINE_Ambientada en la It\xc3\xa0lia de mitjans de segle XX, l\xe2\x80\x99obra narra la hist\xc3\xb2ria d\xe2\x80\x99un actor i la seva fam\xc3\xadlia del mateix ofici arru\xc3\xafnats a causa d\xe2\x80\x99un gran incendi. En aquest moment de desesperaci\xc3\xb3, el protagonista Oreste Campese demana ajuda al nou Prefecte del poble.\n_START_SECTION_\nCaracter\xc3\xadstiques generals\n_START_PARAGRAPH_\nLa comicitat impera durant les dues hores de representaci\xc3\xb3, mantenint per\xc3\xb2 en tot moment una cr\xc3\xadtica punyent envers la crisi cultural per part de la mala gesti\xc3\xb3 governamental i la societat del moment. El protagonista principal Oreste Campese (\xc3\xa0lter ego d'Eduardo De Filippo)- un director d\xe2\x80\x99una companyia teatral arru\xc3\xafnat a causa d\xe2\x80\x99un incendi- denuncia la situaci\xc3\xb3 de crisi cultural general amb un discurs lliure de compliments i amb una sinceritat extrema i pulcra. Oreste sentencia que \xc3\xa9s a causa de la manca d\xe2\x80\x99\xc3\xa0nims d \xe2\x80\x98escriure textos pel teatre, aix\xc3\xad com la falta d\xe2\x80\x99espectadors interessats a lliurar-se a les fabulacions de la ficci\xc3\xb3- n\xe2\x80\x99\xc3\xa9s un exemple el Prefecte de la mateixa obra de teatre- que l\xe2\x80\x99escena teatral ha quedat tan allunyada de la realitat d\xe2\x80\x99aquells oficis amb cap i peus: metges, advocats, sastres... Una dist\xc3\xa0ncia tan insalvable entre uns i altres que l\xe2\x80\x99ofici d\xe2\x80\x99actor no surt al llistat d\xe2\x80\x99oficis formals del seu antic llibre-sil\xc2\xb7labari que tenia quan era un nen.\n_START_SECTION_\nArgument\n_START_PARAGRAPH_\nAmb aquest plantejament reivindicatiu i clar, Campese es presenta davant el nou Prefecte del poble i li demana amb summa humilitat que assisteixi a la representaci\xc3\xb3 del seg\xc3\xbcent vespre que ell i la seva companyia duran a terme a un escenari improvisat, ja que malgrat la desgr\xc3\xa0cia de l\xe2\x80\x99incendi de la seva carpa, han salvat la caixa dels postissos. El Prefecte, qui amb anterioritat s\xe2\x80\x99havia mostrat molt interessat en les problem\xc3\xa0tiques que l\xe2\x80\x99actor li presenta sobre el m\xc3\xb3n del teatre, s\xe2\x80\x99hi nega en rotund al\xc2\xb7legant que t\xc3\xa9 moltes altres feines m\xc3\xa9s importants que anar a veure una representaci\xc3\xb3 teatral d\xe2\x80\x99una colla de pallassos arreplegats. Davant d\xe2\x80\x99aquesta rotunda negaci\xc3\xb3, Oreste Campese explica que no tot all\xc3\xb2 que a ell li pot interessar ha de ser veritat, ja que al cap i a la fi el que \xc3\xa9s interessant \xc3\xa9s el fet en si mateix, i no si aquest fet \xc3\xa9s ficci\xc3\xb3 o realitat. I a m\xc3\xa9s a m\xc3\xa9s assegura davant el prefecte que si ell i la seva fam\xc3\xadlia es disposessin a imitar totes i cadascuna de les persones que el governador ha de rebre, ell no seria capa\xc3\xa7 de saber si aquell personatge de davant seu \xc3\xa9s l\xe2\x80\x99imitador del metge o de la professora, o el metge o la professora reals. Davant d'aquest plantejament, l\xe2\x80\x99obra teatral inicia a un ritme trepidant un seguit de visites al Prefecte de dalt de l\xe2\x80\x99escenari, on l\xe2\x80\x99espectador es veur\xc3\xa0 perdut entre all\xc3\xb2 que \xc3\xa9s real i el que no, compartir\xc3\xa0 les incerteses del Prefecte davant de totes les visites que rep._NEWLINE_Un cop s\xe2\x80\x99ha assolit aquesta visi\xc3\xb3 refrect\xc3\xa0ria de les coses i els \xc3\xa9ssers, sorgeix la conlcusi\xc3\xb3 formulada per Oreste Campese, el director de la companyia, l\xe2\x80\x99\xc3\xa0lter ego d\xe2\x80\x99Eduardo De Filippo. L\xe2\x80\x99aut\xc3\xa8ntica identitat dels \xc3\xa9ssers no modifica en res els fets: tot el que succeix dalt de l\xe2\x80\x99escenari \xc3\xa9s cert, i tot el que \xc3\xa9s cert \xc3\xa9s tamb\xc3\xa9 espectacle.\n_START_SECTION_\nRepresentaci\xc3\xb3\n_START_PARAGRAPH_\nL\xe2\x80\x99obra L\xe2\x80\x99art de la com\xc3\xa8dia va ser representada per primer cop a Catalunya des del 12 de febrer al 12 d\xe2\x80\x99abril de l\xe2\x80\x99any 2015 a la Sala Gran del Teatre Nacional de Catalunya a Barcelona. Sota la direcci\xc3\xb3 de Llu\xc3\xads Homar i Toboso i amb un bon repartiment amb Mar Ulldemolins i Sarret, Pau Vi\xc3\xb1als, Vict\xc3\xb2ria Pag\xc3\xa8s i Andreu Benito entre altres."